**Összegzés a „Változások a migrációs válságkezelésben 2016-2017-ben
Európában és Magyarországon” című nemzetközi konferenciáról**

**2017. június 15-16. között az Andrássy Gyula Német Nyelvű Egyetemen a Bevándorlási és Menekültügyi Hivatal, a Magyar Rendészettudományi Társaság Migrációs Tagozata, és a Hanns-Seidel Alapítvány szervezésével került megrendezésre a *„Változások a migrációs válságkezelésben 2016-2017-ben Európában és Magyarországon”* című nemzetközi konferencia.**

A **konferencia célja** a migránsok tömeges beáramlásának menedzsmentjével kapcsolatos tapasztalatok és legjobb gyakorlatok megosztása volt, ezáltal a tagállamok kapacitásnöveléséhez való hozzájárulás a jövőbeli vészhelyzetek megfelelő kezelése érdekében, kitekintéssel egyes migráns csoportok társadalmi beilleszkedésének kérdéseire. Előadóként részt vett a konferencián **dr. Tálas Péter** (igazgató, NKE Stratégiai Védelmi Kutatóközpont), **Horváth-Sántha Hanga** (vezető kutató, Migrációkutató Intézet), **dr. Borsa Csaba** (r. alezredes, osztályvezető, ORFK Idegenrendészeti Osztály), **dr. Ördög István** (vezető program menedzser, EASO), **dr. Lőrincz Aranka** (menekültügyi igazgató, Bevándorlási és Menekültügyi Hivatal), **Aleksandar N. Manolchev** (Elemző és Szakpolitikai Igazgatóság, Belügyminisztérium, Bolgár Köztársaság), **Emil Niculescu** (főosztályvezető, Kockázatelemzési Főosztály, Román Bevándorlási Felügyelet), **Kamil Kisiel** (szakértő, Lengyel Köztársaság Belügyminisztériuma) **dr. Szacsúri János** (Európai Együttműködési Főosztály, Belügyminisztérium) és **Németh Ágnes** (r. ezredes, osztályvezető ORFK Bűnmegelőzési Osztály). A konferenciát **dr. Hegyaljai Mátyás európai uniós és nemzetközi helyettes államtitkár**, illetve **Fixl Renáta**, a Hanns Seidel Alapítvány budapesti irodájának vezetője nyitotta meg. A konferencia levezető elnöki tisztét az első napon **Dr. Janza Frigyes** ny. r. vezérőrnagy, a Nemzeti Közszolgálati Egyetem címzetes egyetemi tanára, az MRTT főtitkára, a második napon **Crisán Andrea**, az MRTT Migrációs Tagozatának elnökségi tagja, a Bevándorlási és Menekültügyi Hivatal Dokumentációs Központjának vezetője töltötte be.

A kétnapos konferencián elhangzott előadások a kialakult migrációs válság kezelésének változásait ismertették a hallgatósággal, fókuszálva azon meghatározó szereplőkre, akik hangsúlyos elemeket képezhetnek. Elsőként a migráció kiváltó okainak bemutatását és a jövőbeli tendenciák felvázolását hallhattuk egy számos kérdést felvető, izgalmas előadásban. A Migrációkutató Intézet képviselőjének előadásában az irreguláris migráció és az erőszakos radikalizálódás összefüggéseibe nyerhettünk betekintést. Az ORFK képviselője ismertette a megújult schengeni határvédelmi, migrációval kapcsolatos, intézkedéseket. Az első nap zárásaként az EASO képviselője bemutatta az ügynökség jelenlegi kihívásait és támogatási lehetőségeit, az Olaszországban és Görögországban felállított hotspotok működési rendjét és feladatkörét, a relokációs tevékenység támogatásában nyújtott szerepüket, eddigi tapasztalataikat valamint a jövőbeli terveiket tevékenységük hatékonyabb ellátása érdekében.

A konferencia másnapján a Bevándorlási és Menekültügyi Hivatal képviselője ismertette a magyar migrációs szabályozásban bekövetkezett főbb változásokat és azok következményeit a Hivatal munkájában. Az előadást a hallgatóság nagy érdeklődéssel fogadta és számos kérdést tett fel, amelyeket a Hivatal jelen lévő főigazgatója, Dr. Végh Zsuzsanna, és vezetői válaszoltak meg. Ezt követően Románia és Bulgária képviselője bemutatták a jelenlegi migrációs helyzet dinamikáját, valamint a válság kezdete óta országaikban megfigyelhető migrációs tendenciák főbb változásait. Lengyelország képviselője előadásában ismertette a lengyel migrációs helyzetet és a Visegrádi négyek közös fellépésének lehetőségeit a migrációs válság kezelésében. A külföldi résztvevők előadásai után újra a hazai szervek képviselőit hallhattuk, a Belügyminisztérium képviselője a Közös Európai Menekültügyi Rendszer (CEAS) létrejöttét és működését mutatta be. Előadásában kitért az aktuális trendekre, valamint a fő kihívásokra, az Unió válaszának sajátosságaira is. Utolsó előadásként az ORFK Bűnmegelőzési Osztályának képviselője rendőrségi, rendészeti szempontból vizsgálva mutatta be az emberkereskedelmet és az embercsempészést, mint bűncselekményeket, valamint a migráció prevenciós megközelítését.

A konferencia zárásaként Dr. Végh Zsuzsanna, a Bevándorlási és Menekültügyi Hivatal főigazgatója beszédében eredményesnek ítélte a rendezvényt és reményét fejezte ki, hogy a konferencia is hozzáadott értékkel bír a jelenlegi és az előttünk álló migrációs kihívások kezelésében.

Összességében elmondható, hogy a konferencia kitűzött céljait elérte, a résztvevők és előadók tapasztalatcseréjét az előadások végén sorra kerülő „Kérdések és Válaszok” szekció tette teljessé, melyhez az esemény résztvevői aktív közreműködéssel is hozzájárultak. Általánosságban elmondható, hogy a rendezvénnyel kapcsolatban pozitív visszajelzések érkeztek a szervezők felé, szóban a konferencia helyszínén illetve később írásban is.